孚舟亭獨坐
作者：方回
朝代：宋

paragraphs: 犖確蒔秈米，淺清釣鯈魚。
茲事不在多，克儉即有餘。
俯仰六十載，山城八遷居。
憶昔罷閫幕，始有此屋廬。
鞠躬畚瓦礫，流汗薅茅苴。
前後列花果，左右環圖書。
誰令厠朝士，又駕太守車。
大兵革宇宙，乘時沸猱狙。
斸掘壞畦徑，抉偷夷庭除。
厨荒敗炊爨，室空移貯儲。
歸來問鄰舊，死徙徒欷歔。
募工淘穢井，課僕通污渠。
旋理短檠燈，復荷長柄鋤。
倏忽九寒暑，出入無馿輿。
忍貧不肯仕，人謂回也愚。
今歲事大謬，羣賊屠郊墟。
古樹伐作薪，野茹挑爲蔬。
淡食已數月，窮乃至此歟。
筋力既衰劣，鬢毛苦凋疏。
以今較疇昔，百事皆弗如。
弗如又何嗟，不繫天命且。
柴荆永日閉，池亭秋霽初。
朝看白雲起，暮對丹霞舒。
獨坐心自賞，是身如空虛。